Diari Oficial de la Generalitat Valenciana


Sumari del DOGV 7062, del 08-07-2013 (2013/7153)

DECRET 89/2013, de 5 de juliol, del Consell, pel qual s'autoritza per a la concessió d'avals de la Generalitat a la Societat de Garantia Recíproca de la Comunitat Valenciana (SGR).
------------------------------------------------------------------------------------------------------------------------------------------------------------------------------------

### Dades del document

Número de DOGV
:   7062

Data del DOGV
:   08-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7153


Data del document
:   05-07-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * Conselleria d'Economia, Indústria, Turisme i Ocupació

DECRET 89/2013, de 5 de juliol, del Consell, pel qual s'autoritza per a la concessió d'avals de la Generalitat a la Societat de Garantia Recíproca de la Comunitat Valenciana (SGR). [2013/7153]  
La Llei d'Hisenda Pública de la Generalitat autoritza el Consell per a la concessió d'avals dins de determinades condicions que s'hi fixen.  
  
Així mateix, la mencionada Llei d'Hisenda Publica estableix, en l'article 84, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, que la Tresoreria de la Generalitat podrà acordar les clàusules que resulten usuals en els mercats financers.  
D'altra banda, l'article 38.1 de la Llei 11/2012, de 27 de desembre, de Pressupostos de la Generalitat per a l'exercici 2013, establix que la Generalitat podrà prestar avals, durant el mencionat exercici, per a les operacions de crèdit que concerten les entitats o empreses públiques, institucions firals de la Comunitat Valenciana i societats que tinguen per objecte facilitar el finançament o la promoció d'empreses no financeres, fins a un límit de 400 milions d'euros. Els avals que per mitjà d'este decret s'autoritzen es troben dins de l'esmentat límit.  
D'acord amb allò que s'ha exposat, a proposta dels consellers d'Economia, Indústria, Turisme i Ocupació i d'Hisenda i Administració Pública i amb la deliberació prèvia del Consell, en la reunió del dia 5 de juliol de 2013,  
  
DECRETE  
  
Article 1. Autorització per a la concessió  
1. S'autoritza la concessió a la Societat de Garantia Recíproca de la Comunitat Valenciana (SGR) d'avals destinats a garantir operacions de crèdit, per import de fins a 350.721.158 d'euros, a fi de facilitar mecanismes de finançament que permeten a la SGR complir les obligacions derivades de l'execució dels avals atorgats en el desenrotllament de la seua activitat i complir amb els requisits mercantils d'equilibri patrimonial i reguladors propis de la seua activitat.  
2. El termini de vigència de l'anterior autorització finalitzarà el 31 de desembre de 2013.  
  
Article 2. Clàusules dels avals  
D'acord amb l'autorització establida en l'article 84.4 de la Llei d'Hisenda Publica de la Generalitat, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, en l'atorgament dels avals a què es referix l'article anterior es podran acordar les clàusules que resulten usuals en els mercats financers.  
  
Article 3. Pla de reequilibri i viabilitat financera de la SGR  
La concessió dels avals forma part del pla de reequilibri i viabilitat financera elaborat per la direcció de la Societat de Garantia Recíproca de la Comunitat Valenciana per a assegurar la seua pervivència i activitat.  
En este sentit, la SGR i la Generalitat han acordat diversos mecanismes de control i seguiment sobre l'activitat d'aquella per a assegurar el compliment de les condicions del pla de reequilibri i viabilitat. El Consell delega en l'Institut Valencià de Finances (IVF) l'exercici dels esmentats mecanismes de control i seguiment.  
Estos mecanismes es concreten en determinades obligacions de la SGR amb el seu avalador, tant en matèria d'informació com relacionades amb la seua activitat, com l'establiment de limitacions a la disposició d'actius i increments d'endeutament de la societat, la limitació a l'assumpció de riscos fora de l'activitat habitual, i la possibilitat per la Generalitat, l'IVF, i/o un supervisor extern nomenat per este, de realitzar les auditories, els controls i les inspeccions que considere convenients per al seguiment i control dels nivells de risc assumits i el compliment en cada moment del pla de reequilibri i viabilitat.  
  
Article 4. Comunicació i resta de normativa vigent  
De conformitat amb el que preveu l'article 85 del Text Refós de la Llei d'Hisenda Pública de la Generalitat, la concessió del primer aval en les operacions de crèdits d'empreses privades requerirà, en tot cas, la comunicació prèvia a la Comissió d'Economia, Pressupostos i Hisenda de Les Corts, així com el compliment de les obligacions imposades per la resta de normativa vigent.   
  
DISPOSICIÓ ADDICIONAL  
  
Única. Facultats d'aplicació i execució  
1. S'autoritza conjuntament a la persona titular de la conselleria competent en matèria d'economia i la persona titular de la conselleria competent en matèria d'hisenda per a que firmen els avals derivats de l'autorització a què es referix l'article 1 del present decret.   
  
2. S'autoritza conjuntament a la persona titular de la conselleria competent en matèria d'economia i la persona titular de la conselleria competent en matèria d'hisenda perquè determinen i aproven les condicions dels avals a prestar, com ara, entre altres, termini, extensió de la garantia, comissions i novació de qualsevol tipus, tant objectiva com subjectiva, en el marc del que establix el present decret, la Llei d'Hisenda Pública de la Generalitat i la resta de normativa d'aplicació.   
  
  
DISPOSICIÓ FINAL   
  
Única. Efectes  
Este decret tindrà efectes des del mateix dia que es publique en el Diari Oficial de la Comunitat Valenciana  
  
València, 5 de juliol de 2013  
  
El president de la Generalitat,  
ALBERTO FABRA PART  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
El conseller d'Hisenda i Administració Pública,  
JUAN CARLOS MORAGUES FERRER